Jeppe Mikkelsen (RV), 2011-11-17:
Mange tak.
Som nyt medlem af Nordisk Råd vil jeg indledningsvis gerne benytte lejligheden til at takke de øvrige medlemmer af Nordisk Råd for en veloverstået session her for et par uger siden.
Der skal også lyde en ros til de mange ansatte, som fik det hele til at forløbe smertefrit, og så vil jeg sige en særlig tak til hr. Bertel Haarder, der som præsident ledte mødet flot, og til ministeren for nordisk samarbejde, der repræsenterede Danmark godt.
Så til redegørelserne: Mange tak for dem!
Hvis vi lægger ud med det nordiske samarbejde, vil jeg sige, at jeg er særlig glad for, at vi har haft stort fokus på globaliseringsindsatsen.
De nordiske økonomier er meget åbne og meget globaliserede.
Det skal de blive ved med, og vi skal fortsat udbygge samarbejdet.
Et eksempel på det er faktisk L 6, som blev behandlet her i salen i sidste uge, og som der ved førstebehandlingen var bred opbakning til.
Både Norge, Sverige, Finland og Danmark har aftalt at arbejde for at tiltræde anden del af FN-konventionen om aftaler om internationale køb.
Det sker på opfordring fra Nordisk Ministerråd, og L 6 er således et godt eksempel på, at det nordiske samarbejde virker, når det kommer til globalisering.
Vi er en samling af små lande, men samarbejder vi, udgør vi faktisk den tiendeeller ellevtestørste økonomi i verden.
Det giver nogle muligheder for at sætte fokus på en særlig nordisk dagsorden på den internationale scene.
Her taler vi ikke om konkrete grænsebomme osv., men derimod om hindringer for erhvervsdrivende, som opererer på tværs af grænserne, borgere, som bor og arbejder på tværs af grænserne osv.
Vi ønsker fra radikal side at kvittere for det arbejde, som er blevet gjort de sidste par år.
Jeg har set en opgørelse over, hvor mange grænsehindringer der er blevet afskaffet, og jeg tror, det er ni, og vi håber på, at det kan fortsætte fremadrettet.
Østersørådssamarbejdet er et andet centralt område for Danmarks udenrigspolitiske indsats.
Siden samarbejdet for knap 20 år siden blev etableret, har situationen i området ændret sig markant.
I dag er alle landene medlemmer af EU eller EØS, dog med undtagelse af Rusland, men på grund af den her undtagelse er det stadig vigtigt for os i Det Radikale Venstre, at vi fortsat samarbejder i Østersørådet.
For mig at se er det nødvendigt at have det bredest mulige samarbejde, hvis vi ønsker at prioritere områder som energiforsyning, miljøbelastninger og sikker skibstrafik.
Derfor er det vigtigt, at vi fortsætter vores samarbejde både i Østersørådet og i EU.
Ligesom der i Østersøområdet har været store forandringer, ændrer Arktis sig også markant disse år.
Isen smelter og giver nye udfordringer og muligheder.
Det er vigtigt, at vi forsætter vores aktive samarbejde i Arktisk Råd og i Arctic Five.
Der er en række områder, hvor Danmark med fordel kan samarbejde.
Danmark, Grønland og Færøerne har allerede fremlagt en fælles strategi for Arktis, og jeg håber, at vi kan forfølge strategien over de kommende år, men også begynde at udmønte den i konkrete initiativer.
Der er mange balancer i spørgsmålene, når det kommer til Arktis.
Et eksempel er de mange muligheder for minedrift.
Når det går vildt for sig, henter vi lidt salt op fra undergrunden, men ikke desto mindre er der interessante muligheder for minedrift i Arktis.
Eksempelvis er der mulighed for at sikre råstoffer til energibesparelser, sjældne jordarter, som bruges til solceller, energisparepærer og vindmøller.
Minedrift i Arktis kan således være med til at bremse afsmeltningen i Arktis selv, og det er jo tankevækkende.
Men når vi overvejer at udvinde ressourcer i Arktis, skal vi være meget påpasselige.
Det skal foregå under ordnede vilkår, for skaderne på miljøet i forbindelse med udvinding af naturressourcer kan være uoprettelige.
I den forbindelse tror jeg, det er vigtigt, at vi som kongerige går forrest i den internationale debat, så vi sikrer en god beskyttelse af den unikke natur i Arktis.
Afsluttende har jeg en ting, som jeg særlig gerne vil understrege her fra talerstolen.
Det er et klokkeklart ønske fra Det Radikale Venstre, at vi samarbejder intensivt med Grønland og Færøerne, og det gælder i alle henseender, når det kommer til strategien i Arktis.
Jeg vil gerne understrege, at alt andet i mine øjne vil være uhensigtsmæssigt.
I Det Radikale Venstre er vi godt tilfreds med det nordiske samarbejde, med de redegørelser, der er kommet, både hvad angår det nordiske samarbejde, i Østersørådssamarbejdet og samarbejdet i Arktis.
Mange tak.